CELEX: 32016D2079
Language: el
Date: 2016-09-29 00:00:00
Title: Απόφαση (ΕΕ) 2016/2079 του Συμβουλίου, της 29ης Σεπτεμβρίου 2016, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας αφετέρου

29.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 321/1
            
         ΑΠΌΦΑΣΗ (ΕΕ) 2016/2079 ΤΟΥ ΣΥΜΒΟΥΛΊΟΥ
   της 29ης Σεπτεμβρίου 2016
   για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας αφετέρου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 207 και 212 παράγραφος 1, σε συνδυασμό με το άρθρο 218 παράγραφος 5 και το άρθρο 218 παράγραφος 8 δεύτερο εδάφιο,
   Έχοντας υπόψη την κοινή πρόταση της Ευρωπαϊκής Επιτροπής και της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 25 Ιουνίου 2012 το Συμβούλιο εξουσιοδότησε την Επιτροπή και την Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας να αρχίσουν διαπραγματεύσεις με τη Νέα Ζηλανδία για μια συμφωνία-πλαίσιο, ώστε να αντικατασταθεί η κοινή δήλωση για τις σχέσεις και τη συνεργασία μεταξύ Ευρωπαϊκής Ένωσης και Νέας Ζηλανδίας της 21ης Σεπτεμβρίου 2007.
            
         
               (2)
            
            
               Οι διαπραγματεύσεις για τη συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου (η «συμφωνία») ολοκληρώθηκαν επιτυχώς στις 30 Ιουλίου 2014. Η συμφωνία αντικατοπτρίζει τόσο τις στενές ιστορικές σχέσεις και τους όλο και ισχυρότερους δεσμούς που αναπτύσσονται μεταξύ των μερών όσο και την επιθυμία τους να ενισχύσουν και να διευρύνουν περαιτέρω τις σχέσεις τους με φιλόδοξο και καινοτόμο τρόπο.
            
         
               (3)
            
            
               Το άρθρο 58 της συμφωνίας προβλέπει ότι η Ένωση και η Νέα Ζηλανδία μπορούν να εφαρμόσουν προσωρινά ορισμένες διατάξεις της συμφωνίας, οι οποίες καθορίζονται από κοινού από τα δύο μέρη, εν αναμονή της έναρξης ισχύος της.
            
         
               (4)
            
            
               Ως εκ τούτου, η συμφωνία πρέπει να υπογραφεί εξ ονόματος της Ένωσης και ορισμένες διατάξεις της θα πρέπει να εφαρμοστούν σε προσωρινή βάση, μέχρι να ολοκληρωθούν οι διαδικασίες που απαιτούνται για τη σύναψη της,
            
         ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
   Άρθρο 1
   Η υπογραφή εξ ονόματος της Ευρωπαϊκής Ένωσης της συμφωνίας εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου, εγκρίνεται, με την επιφύλαξη της σύναψής της.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ενόσω εκκρεμεί η έναρξη ισχύος της, δυνάμει του άρθρου 58 της συμφωνίας και με την επιφύλαξη των κοινοποιήσεων που προβλέπονται σε αυτήν, οι ακόλουθες διατάξεις της συμφωνίας εφαρμόζονται προσωρινά μεταξύ της Ένωσης και της Νέας Ζηλανδίας, αλλά μόνο στον βαθμό που καλύπτουν θέματα που εμπίπτουν στις αρμοδιότητες της Ένωσης, συμπεριλαμβανομένων θεμάτων που εμπίπτουν στην αρμοδιότητα της Ένωσης να καθορίζει και να εφαρμόζει κοινή εξωτερική πολιτική και πολιτική ασφαλείας (1):
   
               —
            
            
               Άρθρο 3 (Διάλογος)
            
         
               —
            
            
               Άρθρο 4 (Συνεργασία στο πλαίσιο περιφερειακών και διεθνών οργανισμών)
            
         
               —
            
            
               Άρθρο 5 (Πολιτικός διάλογος)
            
         
               —
            
            
               Άρθρο 53 (Μεικτή επιτροπή), εξαιρουμένης της παραγράφου 3 στοιχεία ζ) και η), και
            
         
               —
            
            
               Τίτλος X (Τελικές διατάξεις), εξαιρουμένου του άρθρου 57 και του άρθρου 58 παράγραφοι 1 και 3, στον βαθμό που αυτό είναι αναγκαίο για να εξασφαλιστεί η προσωρινή εφαρμογή των διατάξεων της συμφωνίας που αναφέρονται στο παρόν άρθρο.
            
         Άρθρο 3
   Ο πρόεδρος του Συμβουλίου εξουσιοδοτείται να ορίσει το/τα πρόσωπο/-α που είναι αρμόδιο/-α να υπογράψει/-ουν τη συμφωνία εξ ονόματος της Ένωσης.
   Άρθρο 4
   Η παρούσα απόφαση αρχίζει να ισχύει την επομένη της έκδοσής της.
   
      Βρυξέλλες, 29 Σεπτεμβρίου 2016.
      
         
            Για το Συμβούλιο
         
         
            Ο Πρόεδρος
         
         P. ŽIGA
      
   
   
      (1)  Η ημερομηνία έναρξης της προσωρινής εφαρμογής των διατάξεων της συμφωνίας που αναφέρονται στο άρθρο 2 δημοσιεύεται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.